
SAKSUTREDNING
Kort om saken
Saken gjelder avslag på søknad om dispensasjon fra reguleringsplanens krav til utnyttelsesgrad og høyde, for oppføring av tilbygg til enebolig.
Vedtaket er påklaget av tiltakshaver som mener avslaget bygger på feil faktum og uriktig rettslig vurdering. Det anføres at tiltakets visuelle virkning og ulemper er vurdert for snevert, at fordelene ikke er tilstrekkelig vektlagt i interesseavveiningen, og at saken er vurdert strengere enn sammenlignbare tiltak i nærområdet.
Kommunen mener at omsøkte tiltak vil medføre at eneboligen fremstår som mer dominerende og ruvende enn det reguleringsplanen legger opp til. Etter kommunens vurdering blir hensynene bak bestemmelsene om høyde og utnyttelsesgrad vesentlig tilsidesatt. Vilkårene for dispensasjon etter plan- og bygningsloven (pbl.) § 19-2 er derfor ikke oppfylt. Anførselen om usaklig forskjellsbehandling kan heller ikke føre frem.
Kommunedirektøren kan ikke se at det fremkommer opplysninger i klagen som tilsier et annet resultat. Det innstilles på at vedtaket om avslag på dispensasjon opprettholdes.
 
Planstatus
Området er i reguleringsplan for Røraåsen av 18.06.03 regulert til boligformål (felt B9).
Reguleringsplanens bestemmelse pkt. 3.7 fastsetter krav til utnyttelse og gjennomsnittshøyder for eiendommene innenfor planområdet.
For aktuell eiendom i felt B9 er det fastsatt maksimalt tillatt bebygd areal (BYA) på 25 %.
Videre følger det av bestemmelsen at maksimal gesimshøyde er 4 meter og maksimal mønehøyde er 7,5 meter. For både gesims- og mønehøyde er det gitt følgende tillegg: «Der høydeforskjellene i terrenget ligger til rette for underetasje, kan maks gj.snittshøyder for gesims og møne økes med 1,0 m. Dog skal mønet ikke overstige 9,0 m på høyeste fasade.»
Rettsvirkningene av reguleringsplanen fremgår av pbl. § 12-4. Ifølge annet ledd må ikke tiltak være i strid med planens arealformål eller bestemmelser.
 
Saksfremstilling
Det ble den 06.05.26 søkt om rammetillatelse og dispensasjon for oppføring av tilbygg til eneboligen på eiendommen Rørabakken 75 i Bergsbygda.

Det fremgår av søknaden at tilbygget er tenkt etablert over tre plan i forlengelsen av eksisterende bygning mot øst. Søker oppgir at tiltaket vil gi bedre teknisk bruk av bygg og terrasse ved at man slipper utvendige trapper. Dette begrunnes blant annet med økt sikkerhet.


Det oppgis i søknaden at tilbygget gir et bebygd areal på ca. 30 m2, tilsvarende 3,5 meter x 8,8 meter. Tiltaket gir eiendommen en utnyttelsesgrad på 27,9 %. Videre fremgår det at tilbygget blir 1,9 meter høyere enn eksisterende bolig for deler av tredje etasje, med en samlet gesims-/mønehøyde på 8,9 meter.
Både utnyttelsesgrad og høyde er i strid med gjeldende reguleringsplan. Det er derfor søkt dispensasjon etter pbl. § 19-2.
Tiltaket er nabovarslet. Det foreligger ingen nabomerknader.
I kommunens vedtak av 11.05.26, sak 334/26, ble søknad om dispensasjon avslått med følgende begrunnelse:
«Det er i vedtak av 25.03.2019 i sak 283/19 gitt dispensasjon fra takform, takvinkel, gesimshøyde og parkeringsareal.
Det søkes nå om nytt tilbygg til eksisterende bolig. Omsøkte tilbygg får en gesims/mønehøyde på 8,9 m og utnyttelsesgraden på eiendommen blir på 27,9%.
Kommunen mener tiltaket tilsidesetter bestemmelsen det søkes dispensasjon fra.
Høyde
Eksisterende bolig har flatt tak med møne/gesimshøyde på 7,5 meter. Det søkes om et tilbygg med møne/gesimshøyde på 8,9 meter. Søker henviser til tilleggsbestemmelsen som sier at der det er høydeforskjell i terrenget og det ligger til rette for underetasje, kan møne/gesimshøyde økes med 1 meter, dog skal høyeste møne ikke overstige 9 meter. Boligen ligger på en forholdsvis flat tomt og bygget er oppført uten underetasje. Kommune mener derfor at tilleggsbestemmelsen ikke kan benyttes. Bolighuset fremstår, med omsøkte tiltak, som et 3 etasjes bygg, som blir svært ruvende i området. Tiltaket vurderes å vesentlig tilsidesette bestemmelsen det søkes dispensasjon fra.
Utnyttelsesgrad
Omsøkte tilbygg gir en utnyttelsesgrad på 27,9%. Tilbygget oppføres innenfor regulert byggegrense. Kommuneplanen legger opp til en høyere utnyttelse enn de eldre reguleringsplanene legger opp til. Kommunen mener derfor at dispensasjon fra utnyttelsesgrad kan gis, dersom tilbygget senkes ned til bolighusets eksisterende møne/gesimshøyde – i tråd med tidligere gitt tillatelse. Kommunen mener tiltaket blir til vesentlig ulempe for omgivelsene, da bygget fremstår som svært ruvende i terrenget og fra vegen.»
Tiltakshaver har ved brev av 30.05.26, med ettersendte tilleggsopplysninger av 09.06.26, påklaget vedtaket.
Klager anfører at avslaget bygger på feil i både faktum og rettslig vurdering. Klager mener at kommunen har vurdert tiltakets visuelle virkning for snevert, og er uenig i at tiltaket vil virke ruvende. Etter klagers syn er ulempene begrensede, fordi tiltaket hovedsakelig vil være synlig fra en lite trafikkert privat vei og et nærliggende friområde. Klager mener derfor at tiltaket ikke vil ha vesentlig betydning for naboer eller bomiljø.
Videre anføres det at kommunen ikke har gjort en tilstrekkelig konkret interesseavveining etter pbl. § 19-2. Etter klagers syn er fordelene ved tiltaket, særlig bedre funksjonalitet, sikkerhet, bokvalitet og estetikk, klart større enn de påberopte ulempene.
Klager viser også til at flere allerede godkjente tiltak etter klagers syn har tilsvarende eller større visuell og høydemessig virkning. Klager mener at disse sakene ikke er tillagt tilstrekkelig vekt, og at det fremstår inkonsekvent at slike tiltak er godkjent, men omsøkte tiltak avslås.
 
Kommunedirektørens vurdering
Tiltakshaver er part med klagerett, jf. forvaltningsloven (fvl.) § 28 første ledd. Klagen er rettidig fremsatt, jf. fvl. § 29 første ledd.
De relevante påstandene i klagen er vurdert, men kommunedirektøren kan ikke se at disse inneholder opplysninger som tilsier endring av vedtaket. Det er likevel grunn til å kommentere følgende:
Oppføring av tilbygget er i strid med reguleringsplanens krav til utnyttelsesgrad og høyde, jf. pbl. § 12-4 annet ledd. Tillatelse krever følgelig dispensasjon etter pbl. § 19-2.
Dispensasjon kan bare gis dersom hensynene bak bestemmelsen det dispenseres fra, hensynene i lovens formålsbestemmelse eller nasjonale eller regionale interesser, ikke blir vesentlig tilsidesatt. I tillegg skal fordelene ved å gi dispensasjon være klart større enn ulempene.
Høyde
Hensynet bak høydebestemmelsen er å styre bebyggelsens høyde og volum, slik at ny bebyggelse tilpasses terreng, eksisterende bebyggelse og områdets karakter. Bestemmelsen skal også bidra til gode lys- og solforhold og hindre at bygg fremstår som dominerende eller uforholdsmessig ruvende.
I denne saken vil den omsøkte høyden medføre at eneboligen får et klart mer dominerende og voluminøst uttrykk enn det reguleringsplanen legger opp til. Tilbygget vil, sett i sammenheng med eksisterende bygningskropp og takform, gi boligen et preg av å være et utbygget treetasjes bygg.
Klager har anført at tiltaket i begrenset grad vil være synlig, og at ulempene derfor er små. Kommunen kan ikke se at dette kan tillegges avgjørende vekt. Vurderingen av tiltakets visuelle virkning må knytte seg til tiltakets samlede påvirkning på bebyggelsesstruktur, terrengtilpasning og områdets karakter. Vurderingen kan ikke avgrenses til synlighet fra enkeltpunkter eller til hvor mye ferdsel det er på den aktuelle veien.
Også mindre trafikkerte veier og friområder inngår i nærmiljøet. Slike arealer har betydning for opplevelsen av området og for hensynet til en harmonisk bebyggelsesstruktur.
Kommunen opprettholder etter dette vurderingen av at en dispensasjon fra høydebestemmelsen i denne saken vil innebære et klart avvik fra reguleringsplanens rammer. Hensynene bak bestemmelsen blir dermed vesentlig tilsidesatt.
Siden begge vilkårene i pbl. § 19-2 annet ledd må være oppfylt før dispensasjon kan gis, er det ikke nødvendig å ta stilling til om fordelene ved å gi dispensasjon er klart større enn ulempene.
Vilkårene for å gi dispensasjon etter pbl. § 19-2 fra reguleringsplanens krav til høyde anses ikke oppfylt.
Utnyttelsesgrad
Bestemmelsen om utnyttelsesgrad skal styre hvor mye som kan bygges på tomten, og sikre at utbyggingen er i tråd med reguleringsplanens forutsetninger. Den skal blant annet ivareta områdets karakter, sikre tilstrekkelige uteoppholdsarealer og ubebygde arealer, adkomst og parkering.
Dispensasjonsspørsmålet i denne saken må vurderes ut fra tiltakets samlede virkning. Det er særlig kombinasjonen av økt utnyttelse, høyde og volum som gjør at bygget fremstår mer dominerende og ruvende preg enn planen legger opp til.
Kommunen vurderer derfor at en dispensasjon fra bestemmelsen om utnyttelsesgrad, sett i sammenheng med tiltakets høyde og samlede volum, vil innebære et klart avvik fra reguleringsplanens forutsetninger. Hensynene bak bestemmelsen blir dermed vesentlig tilsidesatt.
Slik tiltaket nå er omsøkt, er vilkårene for dispensasjon etter pbl. § 19-2 fra reguleringsplanens krav til utnyttelsesgrad ikke oppfylt når tiltaket vurderes samlet.
Usaklig forskjellsbehandling
Klager har vist til flere eiendommer som etter klagers syn viser at det er tillatt utbygging med tilsvarende eller større visuell og høydemessig virkning enn i foreliggende sak.
Kommunedirektøren bemerker at en anførsel om usaklig forskjellbehandling bare kan føre frem dersom det dreier seg om saker som er både faktisk og rettslig sammenlignbare.
Kommunen har vurdert eiendommene som er påberopt som sammenligningsgrunnlag.
Brønnstadvegen 11 og Bergsbygdavegen 376 ligger innenfor kommuneplanens arealdel, og er ikke omfattet av samme reguleringsplan som aktuell eiendom. Disse sakene er derfor ikke rettslig sammenlignbare med aktuelle sak. Eiendommene ligger også så vidt langt unna aktuell eiendom at de ikke gir et treffende sammenligningsgrunnlag for vurderingen av bebyggelsesstruktur og områdets karakter.
Når det gjelder de øvrige eiendommene som ligger innenfor samme reguleringsplan, er disse i utgangspunktet rettslig sammenlignbare. Kommunedirektøren kan likevel ikke se at de er faktisk sammenlignbare med omsøkte tiltak.
Rørabakken 59 og 84, Røralia 2, 7, 9 og 11, samt Rørastubben 8, har en annen takform og bygningsmessig utforming enn omsøkte bolig. Disse tiltakene gir derfor ikke et direkte sammenlignbart grunnlag for vurderingen av høyde, volum og visuell virkning.
Når det gjelder Rørabakken 79 og 86, som begge er oppført med flatt tak, vurderer kommunedirektøren at også disse skiller seg faktisk fra omsøkte tiltak. Det vises særlig til omsøkte tiltaks samlede omfang, høyde og volum, som gir et annet visuelt uttrykk og et tydeligere preg av et utbygget treetasjes bygg.
Kommunedirektøren kan etter dette ikke se at det foreligger usaklig forskjellsbehandling. Anførselen kan derfor ikke føre frem.

